ועדת הפנים והגנת הסביבה, כנסת 25, פרוטוקול מספר 117, 2023-07-19 00:00

יעקב אשר: בוקר טוב לכולם, אני פותח את ישיבת הוועדה

יעקב אשר:  על סדר היום השפעת הירידה בהתחלות הבנייה על היצע הדיור ועל מחירי הדיור בטווח הבינוני והארוך, בהשתתפות נגיד בנק ישראל ומנהל מינהל התכנון, ומנכ"ל רמ"י

יעקב אשר:  מנכ"ל משרד השיכון היה אמור להיות איתנו, אבל הוא נמצא בסיור

יעקב אשר:      אז קודם כל אני רוצה להודות לנגיד על השתתפותו בישיבה, ואני אומר כמה מילים בפתיחה ולאחר מכן נראה את המצגת שהכנתם, שמשלימה את הכותרת של הדיון הזה אני חושב אחד לאחד

יעקב אשר:  כשאנחנו מנסים להיות פרקטיים, הוועדה הזאת משתדלת להיות, אני מקווה שבהשפעת היו"ר שלה, משתדלת להיות פרקטית

יעקב אשר:  אנחנו נמצאים היום אחרי כמה חודשים של חוק הסדרים, נמצא כאן סגן הממונה על התקציבים – מתן

יעקב אשר:  קודם כל נאחל לו בהצלחה, איחלתי לו את זה כבר בזמן ההסדרים, והאמת היא שראיתי שהברכה שלי קצת השפיעה, זה באמת עזר כשהיו הצלחות

יעקב אשר:  אז נעשו הרבה מאוד דברים בכל הנוגע לרגולציה, בכל הנוגע לדברים נוספים שקשורים לשוק הדיור

יעקב אשר:       אני חושב שמה שאנחנו צריכים היום לראות בישיבה כאן, איך כל צד במדינת ישראל שהוא משפיע על העניין הזה, תורם את חלקו לעניין

יעקב אשר:  ואני מוכרח לומר לך מכובדי הנגיד, הניסיון שלי הוא יותר ניסיון ניהולי, וכשאנחנו מסתכלים, יש כמה זרועות, אבל יש שתי זרועות מרכזיות שבעצם משפיעות על העניין, ואני חושב שאיחוד הכוחות צריך להיות, זה לא יכול להיות מצב שבו יש במדינת ישראל משרד אוצר שיש לו את האחריות שלו על נושא התקציב, שלא יהיה חריגה מתקציב, לדאוג להכנסות למדינה בהמשך הדרך, שזה התפקיד שלו וזה בסדר

יעקב אשר:  יש בנק ישראל ומועצה מוניטרית שאחראית לנהל את הדברים בכלים המקצועיים, אבל צריך להיות גם דו שיח בין הצדדים

יעקב אשר:  עכשיו לא נדבר על דו שיח, ברור שיש דו שיח

יעקב אשר:  אבל דו שיח שאני מכוון אליו, זה לצלע השלישית, שאלה אותם יזמים שעליהם אנחנו בונים שייכנסו לעניין, ונמצא כאן נשיא התאחדות בוני הארץ

יעקב אשר:  אנחנו רואים בהם שותף בשולחן אצלנו, וזה בא לידי ביטוי בכמה דברים וזה יבוא גם לידי ביטוי בכל מיני חקיקות ובנושאים מסוימים

יעקב אשר:  כי בסוף, אני למדתי בחיים שאין יזמים וולונטריים, ואם אנחנו נבנה רק על טוב לב זה לא יילך לשום מקום, לכן אנחנו צריכים לאחד את כל הכלים כדי לגרום להם לקבל החלטות גם בתקופה כזו, ולהקל עליהם את הדרך להיכנס לתוך פרויקטים

יעקב אשר:       מה שאנחנו רואים לאורך כל הקו, אני אקח את זה דווקא שני עמודים מתוך המצגת המקצועית שהכנתם וראיתי אותה עכשיו בדרך, שלושה עמודים

יעקב אשר:  הדבר הראשון זה באותו עמוד שכתבתם הסרת חסמים המעכבים את שיווק קרקעות המגורים, אז אתם כותבים כאן – על מנת לקדם שיווקי קרקע בשנים הבאות, בפרט באזורי הביקוש

יעקב אשר:  'בפרט באזורי הביקוש' אני רוצה לשים סימן שאלה, כי אנחנו צריכים לשים לב גם מה קורה באזורי הפריפריה, שלמשל בחלק של התחדשות עירונית, הם כמעט לא שחקן בגלל מחירי הקרקע הנמוכים ושאין כדאיות כלכלית לפרויקטים האלה, ואתם כותבים כאן – צריך לפעול להסרת חסמים בשלבים מוקדמים של התכנון, ואת זה בעצם אנחנו מפנים לידידינו רפי אלמליח ולנתן אלנתן ולכל הצוות שבאמת עובד איתנו בשיתוף פעולה, ולנו כמחוקקים להוריד רגולציה

יעקב אשר:       העמוד השני בא ומדבר לאוצר, להגדיל את פוטנציאל התכנון על ידי השקעה בתשתיות לאומיות נדרשות, ובפרט הציבורי והאנרגיה, מערכת הולכה וחלוקה

יעקב אשר:  גם בזה אנחנו טיפלנו במסגרת חוק ההסדרים, הנושא של הקלה משמעותית ברגולציה לגבי תשתיות לאומיות, שזה באמת אין דירות בלי תשתית, זה ברור לחלוטין לכולנו

יעקב אשר:       והנייר האחרון שמסכם, היות והנתונים הדמוגרפיים לא מעידים על צפי לירידה בביקושים, בטווח הבינוני והארוך, שזה בעצם מה שאנחנו התכנסנו אליו

יעקב אשר:  רמת ההיצע תהיה גורם חשוב בקביעת מחירי הדיור

יעקב אשר:  ואני אומר, כל מה שאמרת פה אני חותם

יעקב אשר:  לי חסר רק דבר אחד, באיזה כלים בנק ישראל יכול לבוא מחוץ לקופסה, בתוך הקופסה, כמובן בתוך המדיניות שלכם, כדי לגרום לכך שהתוצאה הסופית בגלל מה שקורה עכשיו, הרי מה שקורה עכשיו, יש כאלה שיראו אותו טוב, יש כאלה שיראו אותו רע, ושניהם צודקים

יעקב אשר:  אנחנו רואים טוב, כי ברוך השם נראה שהאינפלציה נבלמה או נבלמת, מחירי הדיור יורדים, הייתה צריכה להיות חגיגה ברחובות, אבל אין חגיגה ברחובות כרגע

יעקב אשר:  א', בגלל שהם עדיין גבוהים מאוד, ב', יש חוסר וודאות מוחלט או חשש גדול מאוד להיכנס היום לעסקאות חדשות

יעקב אשר:  כמה שלא נשמן את גלגלי הרגולציה בתכנון ובנייה, וכמה שלא נבנה מט"שים חדשים, עדיין יש פה משהו בסיסי אחד שצריך לעודד את האנשים, לעודד את המכרזים, לעודד את ההתחדשות העירונית

יעקב אשר:       ופה השאלה, ובזה אני אסיים – אנחנו מבקשים לשמוע, לנסות לשמוע היום בישיבה, ואם לא, באמת שתיקח את זה לחשיבה, איפה הכלי שאתם מגיעים מעבר לאוצר

יעקב אשר:  למשל רמ"י אז דובר על דחיית תשלומים של הקבלנים, תכף ירחיב על זה גם יענקי

יעקב אשר:  כל אחד כאילו בא ותורם את החלק שלו לעניין, אני חושב שיש גם עוד תרומות שהם יכולים לעשות – הורדת מחירי פיתוח ודברים אחרים

יעקב אשר:  אבל פה יש את האוצר, שבא ואומר רגע, אני צריך לדאוג לתקציב, וזה בסדר

יעקב אשר:  מצד שני נבוא ונגיד רגע, בוא נוריד את המשכנתאות כדי שהציבור ירצה לרכוש עכשיו, וזה יהיה אינסנטיב לקבלנים, אבל יש מדיניות הומניטרית

יעקב אשר:  בסדר, אז מה כן? מה לא אני יודע, וזה בסדר

יעקב אשר:  מה כן? זאת השאלה, ולשם אני מכוון את הדיון

יעקב אשר:       אנחנו יוצאים בתקווה שבעוד כמה חודשים אולי באמת המגמה הזאת תמשיך ואז עברנו

יעקב אשר:  ופה יש הרבה מאוד דברים שלא נספיק לדון עליהם היום, כנראה שלא, בנושא של מחזור, בנושא של להקל על המחזור

יעקב אשר:  יש דברים שעשינו ביחד, בנק ישראל עושה דברים

יעקב אשר:  עברה הצעת חוק שלי שמשלימה, כמה מהלכים שוודאי אתה גם תספר עליהם, שבסוף לתת לאנשים את האפשרות שגם אם נכנסו היום למשכנתא, הם יודעים שהם ימחזרו, הם יוכלו לשפר את מצבם

יעקב אשר:  אולי צריך להסתכל באופן זמני ולקבל החלטות זמניות על עמלת פירעון מוקדם לתקופה מסוימת, שאנשים יידעו שברגע שבאמת הריבית תתייצב ותרד, הם יוכלו למחזר ולחזור למחירים יותר נורמאליים בתקופה הזאת

יעקב אשר:       המטרה שלנו בסוף, שלא יהיה מצב שבגלל הפעולות הטובות שהביאו בסוף לבלימה, הבלימה הזאת תגיע למצב של חוסר בהתחלות דיור שאנחנו רואים כבר היום, פחות היתרי בנייה שאנחנו כבר מתחילים לראות היום, עוד דברים כאלה שיעשו דבר אחד פשוט, עוד שנה, עוד שנתיים, המחסנית מתרוקנת, ואז אין היצע, ואז יכול להיות שמחירים אמורים יהיו להיות נמוכים, אבל כשיש יותר ביקוש מול היצע, זה מקפיץ את המחירים

יעקב אשר:       עד כאן הנאום הקצר שלי

יעקב אשר:  לאחר מכן כמובן נשמע את האחרים, אם יהיו שאלות, ניתן

יעקב אשר:  בבקשה אדוני

אמרי רון: קודם כל תודה ח"כ יעקב אשר, תמיד יש לנו שיח פתוח, אנחנו שמחים להיות פה

אמרי רון:  הרבה מהדברים שאמרת אני באמת מסכים, כל נושא הדיור הוא תהליך, ובאמת במצגת אנחנו נראה, לפחות ננסה לבחון את התהליכים ואיפה יש חסמים

אמרי רון:  בסוף זה עניין של סנכרון של המערכת

אמרי רון:  המערכת לא יושבת בבנק ישראל, אבל אנחנו נשמח להיות בצוותים שבאים, בשביל זה יש גם קבינט דיור, זה חלק מהעסק

אמרי רון:       הזכרת את המילה 'ביקוש'

אמרי רון:  ביקוש הוא לפעמים אנדוגני, הוא אנדוגני אם יש תחבורה ציבורית במקומות רחוקים שמצליחה להביא אנשים במהירות לתוך העיר, אז הביקוש להיות שם הוא הרבה יותר גדול אם אין את זה

אמרי רון:  ולכן יש פה חוק כלים שלובים של כל הנושאים האלה

אמרי רון:  זה לא רק דיור, אלא הדברים האלה כמו שהזכרת, קשורים בתשתיות ובעוד דברים

אמרי רון:  אנחנו נדבר על זה, ואנחנו כמובן נשמח לשמוע את כל הפידבקים

אמרי רון:       הכנו פה מצגת שמתייחסת, הזכרת את התהליך, אני אזכיר אותו בסוף, בתחום מעבר משכנתאות הקל, שזה היה לנו שיח יחד איתך

אמרי רון:  ההודעה יצאה, אנחנו כבר שם, אז אני אזכיר את זה

אמרי רון:  אבל קודם כל שלום לכולם, אני באמת שמח להשתתף פה בדיון על הנושא החשוב הזה

אמרי רון:       שוק הדיור הוא שוק כלכלי חשוב, אבל הוא גם נושא חברתי במהותו, ואנחנו עסקנו פה רבות בעבר, והגשנו לממשלה במהלך השנים מספר המלצות בנושא

אמרי רון:  אני רוצה לפתוח במספר מילים כלליות על מצב שוק הדיור, לאחר מכן אציין בצורה כללית את ההתפתחויות השונות, בשלבים שרשרת התכנון והבנייה

אמרי רון:  אני אדבר במילים כלליות, ד"ר עדי ברנדר – ראש חטיבת המחקר, הוא יציג את זה ברמת השקפים והנתונים, שם אנחנו נראה ממש את הנתונים

אמרי רון:       באופן כללי, כולנו ערים לזה שמשנת 2008 מחירי הדיור בישראל נמצאים במגמת עלייה

אמרי רון:  עלייה המחירים אבל, כמובן הואצה בשנים 2020-2022, והגיעה לקצב שנתי של למעלה מ-20%

אמרי רון:  מתחילת שנת 2023, אנחנו רואים התייצבות של המחירים, ואפילו ירידה קלה בנתוני הקצה, אנחנו נראה את זה

אמרי רון:  התמתנות השוק באה לידי ביטוי גם במספר הדירות שנמכרו, בעלייה במלאי הדירות הקיימות בשוק

אמרי רון:       בוא נעבור להיתרי הבנייה והתחלות הבנייה

אמרי רון:  אלו עלו בצורה נאה, משנת 2021, והגיעו לרמות גבוהות מאוד במהלך שנת 2022, מה שתרם גם לעלייה בקצב גמר הבנייה של הדירות

אמרי רון:  אבל ברבעון האחרון של שנת 2022, וברבעון הראשון של 2023, מספר ההיתרים והתחלות הבנייה ירדו במעט, אנחנו רואים שם מגמת ירידה, אבל צריך להבין, כשמסתכלים על הרמה, היא עדיין ברמה גבוהה ביחס לממוצע של שנים עברו

אמרי רון:  מספר ההיתרים בשנה האחרונה, היה גבוה מזה של התחלות בנייה

אמרי רון:  עכשיו, כל מי שמבין, ברגע שיש היתר, כנראה זה יגיע לקו הסיום

אמרי רון:  וכך נוצר מלאי דירות שקיבלו היתר, אך בנייתן עדיין לא התחילה, מה שצפוי להשפיע באופן חיובי על התחלות הבנייה בטווח הקצר

אמרי רון:       אז המסר הוא קצת כמו שאתה אומר

אמרי רון:  יש מחסנית, ובטווח הקצר כנראה אנחנו נראה קאטצ'אפ של התחלות הבנייה ביחס להיתרים

אמרי רון:  אנחנו גם רואים, ואנחנו נראה אינדיקטורים שונים דוגמת מספר המשרות הפנויות בענף הנדל"ן, היקף ההשקעה בבנייה, סקר מגמות של הלשכה המרכזית לסטטיסטיקה, מעידים כי הצפי של הקבלנים לפחות לאותו טווח קצר, הוא להמשך התרחבות הפעילות

אמרי רון:  אבל, ופה מגיע האבל, וזה מתקשר גם למה שאתה אמרת, בחשיבה לטווח הארוך יותר, אני רוצה להתייחס לשני שלבים קריטיים בשרשרת הייצור של הדירה בישראל – שלב התכנון ושלב השיווק, ולתאר בקצרה את המצב בכל שלב ואת הדרך לנסות לשפר אותו

אמרי רון:       השלב הראשון הרלוונטי, הוא שלב התכנון, המבוצע על ידי הוועדות המחוזיות והוותמ"ל

אמרי רון:  שם נוצר בעצם המלאי התכנוני

אמרי רון:  היקף התוכניות שאושרו ירד בשנים 2020-2021, בעקבות משבר הקורונה, והוא בעצם עלה בתוך 2022

אמרי רון:  ובהקשר הזה, זה בעצם הפוטנציאל כדי לתמוך בהגדלת ההיצע, אנחנו חייבים להגדיל את פוטנציאל התכנון על ידי השקעה בתשתיות, בתחבורה, בדגש כמובן על תחבורה ציבורית

אמרי רון:  אנחנו צריכים להסדיר בצורה רוחבית ואפקטיבית

אמרי רון:  זה לא קל, זה נשמע משפט כזה שעובר מפה לשם, את כל הנושא של התמריצים לרשויות מקומיות, הוועדות המקומיות, ואת היכולת שלהם לקדם תוכניות בנייה ולקלוט תושבים

אמרי רון:       השלב הבא, הוא שלב השיווק

יעקב אשר: ברשותך אני אעצור אותך

יעקב אשר:  בשלב הזה, אני מחפש עוד לבנה אחת

יעקב אשר:  כי הרי בסוף כל השיקולים האלה, זה השיקולים שבסוף היזמים בודקים

יעקב אשר:  האם יש לחץ לקניית דירות, אם כבר נכנסו להיתר אז הם נכנסו לתוך הלופ, אבל אם לא אז הם עוצרים בגלל חשש מהריביות והמימון וכל הדברים הללו

יעקב אשר:  פה חסר לי עוד לבנה, משאיר אותה פתוחה

אמרי רון: תכף אנחנו נגיע

אמרי רון:  תראה, ברור לנו שהיזמים צריכים לקבל את הרווח הכלכלי על העסקאות, וחלק מהמיצוב שצריך להיות והתהליך התאמה של השוק, והוא בחלקו החל, כדי שהתשואה ליזם תהיה מחד ומאידך לא נראה את המחירים עולים, מחיר הקרקע צריך להתאים את עצמו, וזה חלק מתהליך ההתאמה שצריך לקרות

אמרי רון:       אבל אני אומר, כדי שמכונת ההיצע תמשיך, אנחנו חייבים ששלב התכנון יקודם

אמרי רון:  השלב הבא הוא שלב השיווק, הוא נעשה בעיקר על ידי רמ"י באמצעות מכרזים

אמרי רון:  צריך להגיד פה, לאחר שנים בהם היקף שיווק הקרקע עמד על פחות מ-40 אלף יחידות דיור בשנה, בשנת 2021 שווקו מספר רב של יחידות, מה שתורם גם לרמה הגבוהה של התחלות הבנייה היום

אמרי רון:  מאז, בשנה וחצי האחרונות, קצב השיווק ירד

אמרי רון:  בנוסף, שיעור המכרזים שנסגרים ללא הצלחה, כלומר ללא הצעה גבוהה ממחיר המינימום, עלה

אמרי רון:  והתופעה הזאת עלולה להוביל בדיוק למה שאתה רמזת עליו, שבטווח קצת יותר ארוך מהטווח הקצר, להוביל לאיזושהי האטה בקצב התחלות הבנייה בטווח הבינוני

יעקב אשר: רואים גרף של מכרזים שנכשלו

אמרי רון: בהקשר הזה, כדי לקדם את שיווקי הקרקע מתוך המלאי התכנוני בשנים הבאות, צריך לפעול להסרת חסמים בשלבים מוקדמים של התכנון

אמרי רון:  יש לייצר היקף גבוה של שיווקי קרקעות מוצלחים כדי לאפשר את הרחבת ההיצע בטווח הבינוני, ואחת הדרכים לעשות זאת, היא באמצעות התאמה מהירה של מחירי הקרקע במכרזים לביקושים המשתנים

אמרי רון:       אלו על קצה המזלג הנקודות עליהן יש לשים לב כשאנחנו חושבים על שוק הנדל"ן, בהסתכלות צופה פני עתיד ובתכנון ארוך טווח

אמרי רון:  עכשיו, יש לנו פה את כל מה שאמרתי ביותר פרטי פרטים, וזה אני רוצה שעדי יציג

אמרי רון:      אבל לפני כן, היות ואני לא כל יום אצלך בוועדה, בכל זאת להגיד, אני לא רוצה להיכנס לתחום המשכנתאות, זה סיפור שלם בפני עצמו

אמרי רון:  אנחנו פה בעיקר על היצע ותחום שרשרת הייצור, אבל היות ואני לא אצלך כל יום, אז אני כן רוצה לנצל את ההזדמנות הזאת שהיום באמת הגענו לשלב סופי, כידוע תהליך מחזור המשכנתא עשוי להיות ארוך ומתיש, וכולל הגעה פיזית לבנק, ולפעמים אפילו יותר מפעם אחת

אמרי רון:  בהוראות חדשות שאנחנו מפרסמים היום, אנחנו מנחים את הבנקים לפשט ולהקל את התהליך

אמרי רון:  אנחנו מורידים חסמים בירוקרטיים, כך שהלקוח יוכל להודיע לבנק בטלפון, או באופן מקוון, על כוונתו לבצע מחזור ולקבל מהבנק באופן מקוון את כלל המידע והטפסים שהוא צריך

אמרי רון:  בנוסף, הלקוח יוכל לבחור לבצע פירעון מוקדם מול הבנק, מול הבנק אחר, ללא צורך בהגעה לסניף הישן

אמרי רון:  הבנקים פשוט יעבירו את כל המסמכים

יעקב אשר: קורא לזה מיחזור בקליק בערך

אמרי רון: בערך, אבל רוב החסמים יורדים פה ואני רוצה באמת להגיד פה, גיבוש ההוראה נעשה בשיתוף פעולה עם חבר הכנסת יעקב אשר, ואני חושב שזה דוגמה טובה לעובדה שבאמצעות שיתוף פעולה ושיח ענייני ומקצועי, ניתן להגיע לתוצאות מצוינות שישפרו את מצבם של אזרחי ישראל

אמרי רון:  זה ככה רק איזה דיטור לעולם הזה, כי אנחנו פה בענייני הבינוי

יעקב אשר: אני אשלים לזה עוד דבר אחד, שאותה הצעת חוק שלי שעברה בסוף לתקנות בהסכמתי, ובאמת במשא ומתן עם הצוות שלך בעניין הזה, התחילה בעצם מרפורמה שאתם התחלתם, רפורמת התפוח מה שנקרא

יעקב אשר:  השוואת משכנתא למשכנתא

יעקב אשר:  אני קורא לזה רפורמת התפוחים, לא יודע איך אתם קוראים לזה, שכל אחד יכול לדעת ולראות בכל משכנתא, ולפתוח את זה לציבור כדי שיוכל לקבל החלטה, הוא עובר בתנאים כאלה או בתנאים אחרים

יעקב אשר:  החלק הזה הוא חלק משלים, ולפני שבועיים, עברה גם הצעת חוק שלי, שבאמת הייתה צריכה להיות בהצעת חוק, שקשורה גם כמובן לבנק ישראל בעניין הזה, שעוד חסם אחד של הביטוח

יעקב אשר:  שהאדם ממחזר משכנתא, אם זה באותם תנאים, הביטוח עובר מהמוטב הראשון למוטב השני, בשיח בין הבנקים, ולא צריך כל פעם לפתוח ביטוח מחדש

יעקב אשר:  כמובן בכל מיני התניות ודברים

יעקב אשר:       אני חושב שכשאני התחלתי את הסיפור הזה, זה היה עוד לפני שהריבית עלתה

יעקב אשר:  לפני שהמיחזור היה כל כך חשוב

יעקב אשר:  לדעתי הכלי של המיחזור בעוד כמה חודשים, אם נצליח להוריד את מחירי הדירות ואת הריבית במיוחד, המיחזור יהיה כלי אפקטיבי לאנשים לסדר לעצמם את ההוצאות היומיומיות, כי זה יוקר המחייה הכי גדול

יעקב אשר:       תודה רבה לך על שיתוף הפעולה בעניין הזה

יעקב אשר:  עכשיו נשמע ונראה את המצגת, תודה רבה

יעקב אשר:       (הצגת מצגת)     

ד"ר עדי ברנדר: תודה אדוני היו"ר

ד"ר עדי ברנדר:  הנגיד הציג את מפת הדרכים של המצגת, אז אני לא אחזור על הפרטים

ד"ר עדי ברנדר:  נעבור ישר לנתונים

ד"ר עדי ברנדר:  בגרף הזה אנחנו רואים את ההתפתחות בשוק הדיור בתקופה האחרונה

ד"ר עדי ברנדר:  אני חושב שהנתונים האלה נמצאים הרבה מאוד בשיח הציבורי ומוכרים

ד"ר עדי ברנדר:  בצד הימני אנחנו רואים את העלייה בהיקף העסקאות בשוק הדיור, שהגיע לשיא בתחילת שנת 2022

ד"ר עדי ברנדר:  מאז אנחנו רואים את הירידה התלולה בהיקף העסקאות, ושחזרו לרמה, בנתוני הקצה, לרמה שדומה לתקופה שלפני הקורונה, אולי אפילו מעט מתחת לזה

ד"ר עדי ברנדר:       בצד שמאל אנחנו רואים את השינוי במחירי הדירות

ד"ר עדי ברנדר:  הקו שנמצא למעלה מראה את שיעור השינוי ביחס לחודש המקביל שנה קודם, שהאץ לאורך תקופה, הגיע ליותר מ-20%, ובחודשים האחרונים הוא התחיל לרדת על לרמה שהגענו בחודש האחרון

ד"ר עדי ברנדר:  למטה אנחנו רואים את שיעור השינוי החודשי, ומה שבעיקר בולט כאן, זה שבששת החודשים האחרונים, מחירי הדירות לא עלו, אפילו ירדו מעט

ד"ר עדי ברנדר:  זה לא חודש ולא חודשיים, זה כבר תקופה של כחצי שנה, וזה כמובן שינוי מאוד משמעותי במגמה שהכרנו

ד"ר עדי ברנדר:       לצד ההאטה הזאת בינתיים, אנחנו רואים את ענף הבנייה מצוי בפעילות ברמה גבוהה מאוד

ד"ר עדי ברנדר:  בצד הימני אנחנו רואים את היקף הבנייה הפעילה

ד"ר עדי ברנדר:  זו כמות הפועלים והמכונות שנמצאים בשטח ובונים, זה לקוח מהחשבונאות הלאומית של הלשכה המרכזית לסטטיסטיקה, הנתונים מגיעים עד לרבעון הראשון של השנה, ומה שאנחנו רואים זה שבאמת יש פה עלייה לרמות גבוהות ביחס לשנים הקודמות, שממשיכה לעלות גם ברבעון האחרון

יעקב אשר: כי היא תוצאה של מה שהיה קודם, כי אתה יודע, מישהו שנכנס כבר לבנייה והמכונות בפנים, לא יעצור

יעקב אשר:  השאלה היא אחת – האם הוא יקרוס באמצע או לא

יעקב אשר:  זאת השאלה

ד"ר עדי ברנדר: אז מיד נראה את הדברים, קודם כל אנחנו מסתכלים על התמונה כמו שהיא

ד"ר עדי ברנדר:  ואחת האינדיקציות לאיך שרואים את הדברים קדימה, נמצאת בצד שמאל, וזה מספר המשרות הפנויות בענף הבנייה

ד"ר עדי ברנדר:  כלומר, כמות העובדים שהחברות בענף רוצות לגייס כעת, כדי להרחיב את הפעילות, ואנחנו רואים שזה התייצב על רמה גבוהה כבר כמה חודשים

ד"ר עדי ברנדר:  כלומר, החברות עדיין רוצות להגדיל את מספר העובדים, או מחפשות עובדים חדשים בהיקפים לא זניחים בכלל, וזה גם מה שאנחנו רואים בסקר המגמות של הלשכה המרכזית לסטטיסטיקה, כששואלים את החברות הן עדיין לא נמצאות במקום, לפחות עד עכשיו, שבו הן מצמצמות את הפעילות או אומרות שהן מתכננות לצמצם אותה

ד"ר עדי ברנדר:       כתוצאה מזה שהמכירות יורדות ועדיין בונים הרבה, מה שאנחנו רואים בגרף הזה בצד שמאל, זה שכמות הדירות החדשות שנותרו למכירה, עולה בקצב מהיר בחודשים האחרונים

ד"ר עדי ברנדר:  אנחנו רואים את העלייה מרמה של בערך 45 אלף, לרמות של 55 אלף, ומה שאנחנו רואים בגרף הימני, זה קודם כל שהקצב של הצטברות המלאי הלא מכור, זה דירות בבנייה שלא נמכרות בעיקר, מתעצם מחודש לחודש

ד"ר עדי ברנדר:  כלומר, זה לא רק שיש מלאי והגידול במלאי יורד, אלא להפך

ד"ר עדי ברנדר:  הגידול במלאי עוד הולך וגדל, ואנחנו רואים בשני הקווים שהסיבה היא שהתחלות הבנייה שאומנם ירדו ותכף נראה את הירידה בהתחלות הבנייה, ירדו פחות מאשר המכירות, ולכן המלאי הולך וגדל, וזה כמובן מנקודת הראות של הצנחנים בטווח הקצר, זה חדשות טובות

ד"ר עדי ברנדר:  כמובן שזה יכול ליצור קשיים בהמשך מבחינת הבנייה

יעקב אשר: אתה יודע לפלח את אחוז המכירות שנשאר עדיין גבוה, אם יותר משקיעים או יותר אנשים שרוכשים?      

ד"ר עדי ברנדר: המשקיעים נטו הם רכיב מאוד קטן מהשוק, הוא רכיב תנודתי

יעקב אשר: לא, השאלה אם הוא גודל בדיוק בחלק הזה

אמרי רון: אדוני הוא קטן ביותר מ-10%

יעקב אשר: אז זאת אומרת שאנשים שאין להם דירה, שזו דירה ראשונה, הם ממשיכים הלאה לקנות גם במצב היום

אמרי רון: המשקיעים מוכרים יותר דירות מאשר קונים, נקודה

ד"ר עדי ברנדר: אבל בסך הכל במספרים של השוק הנטו של המשקיעים, המכירות - - - לא גדול

ד"ר עדי ברנדר:  כאן אנחנו מסתכלים על שרשרת התכנון בענף הבנייה

אמרי רון: זה חשוב לסדר במוח את השרשרת הזאת, וגם הלינגוויסטיקה, שיווק, פורסם

יעקב אשר: בזריזות

ד"ר עדי ברנדר: התהליכים בנויים מהשלבים שאני חושב שכולם פה מכירים, אני לא אפרט אותם אחד אחד

ד"ר עדי ברנדר:  מהייזום, לתכנון, לשיווק ואז להנפקת היתרי הבנייה ולבנייה

ד"ר עדי ברנדר:  נעשו כמה שינויים חשובים בשנים האחרונות

ד"ר עדי ברנדר:  הראשון, מה שזירז את הפעילות, זה ביטול תוספות שבס מה שנקרא, האפשרות לבקש הקלות בנייה

ד"ר עדי ברנדר:  זה זירז את התהליכים ומקצר את משך התכנון

ד"ר עדי ברנדר:  המועצה הארצית אישרה רפורמה שמאפשרת לפרויקטים של התחדשות עירונית, לאחד שני שלבים בתהליך התכנון

ד"ר עדי ברנדר:  את אישור התוכנית לוועדת התיכנון והיתר הבנייה, שוב, משהו שמקצר תהליכים מתחילת התהליך ועד שבסוף יש דירה

ד"ר עדי ברנדר:  וגם בחוק ההסדרים השנה, אושרו מספר צעדים להרחבת הסמכויות של הוועדות המקומיות, ושל המורשים להיתר

יעקב אשר: שחלקם זה בעוד שנה ועוד חצי, זה בסדר, אנחנו אישרנו את זה כאן

ד"ר עדי ברנדר: אם אנחנו מסתכלים על נתוני התכנון שהנגיד הזכיר אותם, אנחנו רואים שבאמת הייתה בתקופת הקורונה ירידה בהיקף התכנונים, אבל בשנת 2022 שהשנה האחרונה שעליה יש נתונים כשנה מלאה, הייתה חזרה לרמה גבוהה כמו שהייתה בשנים הקודמות ואפילו מעט יותר גדולה, כאשר החלק של הוותמ"ל חזר לגדול, אבל הוא קטן יותר משהוא היה בשנים שלפני הקורונה, אבל עדיין חלק משמעותי בתוספות הבנייה שיש לנו פה

ד"ר עדי ברנדר:       אחד הדברים שחשוב להגיד לגבי הוותמ"ל, זה שהרבה פעמים האישורים שיוצאים משם, הם אישורים שמה שנקרא כולל התניות, ובפועל זה אומר שפשוט גלגלו את הכדור בהמשך הדרך

יעקב אשר: בדרך כלל בתשתית

ד"ר עדי ברנדר: כן, ולכן פרויקט שיוצא משם לא תמיד הוא באמת זמין להמשיך את תהליך השיווק, וזה מעכב את הגופים שנמצאים בהמשך הדרך

יעקב אשר: אני מכיר את זה קצת אחרת, לא משנה מה הנתונים

יעקב אשר:  אני הייתי מאלה שהצביעו כאן בחדר הזה על חוק הוותמ"ל לפני הרבה מאוד נשים, כשלא הייתי יו"ר, ואני חושב שהוותמ"ל כן עשה קיצור דרך רציני מאוד

יעקב אשר:  יש מקום לשפר, שלא יהיה לאף אחד טעות

ד"ר עדי ברנדר: רכיב נוסף, זה אותו מספר של אישורים, תכנונים, רק מחולק אחרת לפי התחדשות עירונית ובנייה רגילה

ד"ר עדי ברנדר:  אנחנו רואים את הגידול המאוד מהיר בחלק של ההתחדשות העירונית, רכיב מאוד חשוב בתהליך

ד"ר עדי ברנדר:  צריך לזכור שבהתחדשות עירונית, בין 20-25% מהדירות שהן מאושרות, מחליפות דירות שנהרסות, והתופסת נטו היא קטנה יותר מהמספרים

יעקב אשר: ברור, וגם ההשפעות של החלפת הדירות האלה

יעקב אשר:  אמר נגיד מקודם, בנייה זה גם חברתי, זה לא רק פיזית, זה השפעה גדולה

יעקב אשר:  אבל הבעיה פה, אני אגיד שוב את הכוכבית הזאת, כבר נתן יודע את זה בעל פה, כולם יודעים את זה בעל פה, והוא גם יתייחס לזה תכף, אנחנו צריכים למצוא מנוף איך לגרום לכך שהיזמים יתחילו לשים ב-ווייז שלהם, אם הם מחפשים התחדשות עירונית שהם יכולים שהיא תהיה כלכלית, ולא רק באזורי המרכז או הפריפריה הקרובה, אלא בפריפריה הרחוקה יותר ובמיוחד באזורי הסיכון ששם זה גם עניין של סכנת נפשות, וזה גם עניין של ביטחון

יעקב אשר:  פשוט לרכז מאמצים להביא עסקאות באזורים האלה לכדאיות כלכלית, וזה רק מכיס האוצר, או במיסוי, או בדרכים אחרות, וצריך לראות איזה דברים אפשר לגרום להם

יעקב אשר:       כי אם תהיה התחדשות עירונית רק באזורי הביקוש ובגוש דן, אנחנו יוצרים שתי מדינות

רפי אלמליח: דרך אגב, בהתחדשות העירונית אנחנו לא סופרים פעמיים את מה שקיים ואחרי זה עוד פעם, אנחנו לוקחים רק את התוספתי

ד"ר עדי ברנדר: כאן אנחנו עוברים לשלב הבא, לנושא של שיווק הקרקעות

ד"ר עדי ברנדר:  ניתן לראות את הגידול המאוד מהיר שהיה בהיקף השיווקים שאושרו משנת 2020 ואילך, והרמה בשנים 2021-2022 הייתה גבוהה הרבה יותר מאשר בשנים קודמות גם כשהולכים אחורה

ד"ר עדי ברנדר:  שנת 2023 קשה מאוד לפרש את הנתונים, אנחנו פה עשינו איזשהו ניפוח של הנתונים בחצי השנה הראשונה לרמה של שנה שלמה, אבל רוב השיווקים בדרך כלל קורים בחודשיים האחרונים של השנה, ולכן ההכפלה הזאת היא לא באמת משקפת את הפוטנציאל

ד"ר עדי ברנדר:       אני חושב שבהקשר הזה כן, כן חשוב לחשוב על התהליך הזה, כי כאשר משווקים חלק גדול מאוד בפועל בסוף השנה, או סוגרים את המכרזים בפועל בסוף השנה, אנחנו מפסידים הרבה זמן במהלך השנה, וככל שאפשר לפרוס את זה לאורך כל השנה בצורה יותר אחידה, זה יכול לתרום להגעה של קרקעות ולתהליכי הבנייה בצורה טובה יותר

ד"ר עדי ברנדר:       הנגיד כבר דיבר על המחירים אז אני לא אחזור על זה

ד"ר עדי ברנדר:  יש כאן את המספרים, אני חושב שאחד הדברים שחשוב לראות כאן, זה מציג שוב את הגידול שהיה ב-2021-2022, זה פחות חשוב

ד"ר עדי ברנדר:  מה שכן חשוב להגיד, שהרבה מאוד מהיחידות שמשווקות או מפורסמות, בחירת המילה היא חשובה

ד"ר עדי ברנדר:  למשל מתוך 19,400 יחידות דיור שפורסמו ב-2022 והמכרז עדיין לא נסגר, ספרנו אתמול ממש בתוך האתר, רק 3500 הם במכרזים עם חוברת, שבכלל אפשר להגיש הצעות

ד"ר עדי ברנדר:  אז זה לכאורה נמצאות שם הרבה מאוד תוצאות, אבל זה בשלבים שהם לא באמת זמינים עדיין, ובסוף הדברים האלה אנחנו יודעים נסגרים לקראת סוף השנה, אבל הזמן שעובר גם בתוך השנה הוא בעל משמעות

ד"ר עדי ברנדר:       אז מבחינת הסרת החסמים, אז קודם כל צריך לעמוד בהתניות

ד"ר עדי ברנדר:  הזכרנו כבר את העיכוב שיש לי על תוכניות שרמ"י רוצה לשווק, נתקעות על זה שצריך קודם כל לטפל בהתניות, והתניות זה תשתיות, ותשתיות דורשות מקורות תקציביים ואחרים

יעקב אשר: כל הנחלים זורמים אל הים, והים במקרה הזה זה האוצר

ד"ר עדי ברנדר: ככל שאנחנו באמת רוצים לזוז מהר, צריך להסיר את החסמים האלה כבר בשלבים המוקדמים, לא לחכות כי בסופו של דבר החסמים ידועים בהרבה מאוד מקרים בשלב המוקדם

ד"ר עדי ברנדר:       כאן אנחנו רואים את מה שקורה בשוק עכשיו

ד"ר עדי ברנדר:  יש הרבה מאוד בנייה פעילה, אנחנו רואים את נתוני התחלות הבנייה והיתרי הבנייה כאן ברמות גבוהות מאוד היסטורית, אבל עם ירידה בקצה

ד"ר עדי ברנדר:  אנחנו רואים את הפיתול, קודם כל של הקו, של התחלות הבנייה וקצת אחריו ההיתרים

ד"ר עדי ברנדר:  הקו הכי למעלה זה ההיתרים והכמות הכי גדולה כרגע, ונפתח פה פער בגלל שככל שההיתרים גבוהים יותר מהתחלות הבנייה, יש פה איזה מלאי שעוד נמצא בצנרת

יעקב אשר: אני חושב שכולנו הבנו

יעקב אשר:  אני אומר רק עוד פעם, אתם משלימים עוד משהו לפני שנעבור הלאה? השאלה איזה כלים יש לבנק ישראל לתרום מעבר לדברים שתכף נשמע ממקרקעי ישראל, ושתכף נשמע ממנהל התכנון והאוצר כמובן

יעקב אשר:  איזה כלי יכול להיות כלי שנותן את הדחיפה הזאת לשוק? זאת אומרת, אנחנו לא שמענו עוד את סרוגו, תכף נשמע אותו, אבל אם אני מבין נכון, החשש של יזמים היום להיכנס לתוכניות חדשות, לעסקאות חדשות בעתיד, במיוחד לאור הנתונים שהבאת, שיש הרבה דברים שהם כבר בפנים, בגלל העלייה שהייתה קודם בתכנון והדחיפה קודם

יעקב אשר:  איזה כלים אתם יכולים לתרום לאירוע הזה? מעבר לכלים של העזרה לרוכשי המשכנתאות עצמם, שגם הם יכולים להיות - - - לביקוש אם הם יודעים שהם יכולים להיכנס לעסקאות שיכולים לשלם אותם

יעקב אשר:  מה אתם יכולים לתרום?      

ד"ר עדי ברנדר: שקף אחד אחרון שאני רוצה לשים עליו דגש

ד"ר עדי ברנדר:  כאשר אנחנו מסתכלים על מבנה העלויות, מדברים על עליית הריבית שמורידה את הרווחיות, מורידה את המחירים כמו שראינו שהצרכנים מוכנים לשלם, צריך לזכור שרכיב הקרקע הוא הרבה יותר חשוב מבחינת חברות המימון, מאשר עלויות המימון

ד"ר עדי ברנדר:  גם אם נסתכל פה, עלויות המימון הן עד סוף 2022, ונכפיל אותן בשתיים לחברות, כי הריביות עלו, ושוב לא כל הריביות מיד עולות

ד"ר עדי ברנדר:  אם מחירי הקרקע יותאמו במכרזים, והם עלו בטירוף ואנחנו יודעים את זה, הייתה פה עלייה מאוד חדה של מחירי הקרקעות לבנייה בשנים האחרונות, ובמכרזים עכשיו המחירים יירדו באחוזים שהם עלו, זה מטפל בעלויות המימון שגדלו ועוד משאיר עודף

ד"ר עדי ברנדר:  ולכן זה כן מאפשר לענף הבנייה להמשיך ולבנות ולהרוויח

יעקב אשר: כן אבל אתה יודע שלפעמים כשאתה רוצה לתקוף משהו, אז אתה מביא את מזרוע אחת ומזרוע שנייה, וכשאתה מביא את זה מכמה כיוונים זה עוד יותר טוב

יעקב אשר:  השאלה איזה כלי אתם יכולים להוסיף לעניין הזה? יכול להיות שאין תשובה כרגע

יעקב אשר:  הכוונה שלי בעניין הזה, לראות איך אתם חלק מהמשחק הזה

יעקב אשר:  זאת אומרת ברור, שוב, התוצאות הטובות שאנחנו רואים, טומנים בחובם משהו שאנחנו פוחדים ממנו מאוד בעוד שנתיים, בעוד שנה וחצי

יעקב אשר:  מאוד פוחדים מהעניין הזה, כולנו אני חושב, לא רק אני

יעקב אשר:  ולכן אנחנו צריכים לראות איזה כלים נוספים

יעקב אשר:       אבל בסדר, בוא ניתן לך עוד זמן, ניתן לנגיד גם לחשוב וגם לשמוע

יעקב אשר:  אנחנו נעבור ליענקי קוינט, מנכ"ל רמ"י

יעקב קוינט: בוקר טוב, יש לי פה מצגת

יעקב קוינט:  אז אני אחזור לנתון, שאגב לא תאם את הנתונים שאתם הצגתם

יעקב קוינט:  אנחנו בשנתיים האחרונות, יותר נכון שנתיים וחצי, מתחילת 2021, אתם יכולים לראות פה את היקף פרסום יחידות הדיור, ותכף אני אעשה את ההבחנה מה בין פרסום למה בין עסקאות

יעקב קוינט:  פרסום זו מודעה, אחר כך שלב הבא הוא חוברת מכרז, ואחר כך סגירת המכרז, וקשירת עסקה שהיא באה לידי ביטוי בחוזה

יעקב קוינט:  אנחנו סופרים שם את התוצאות שהיו במכרזים, וגם עסקאות בפטור ממכרז, שגם שם הייתה עלייה מאוד משמעותית בעסקאות שקשרנו

יעקב קוינט:       אתם יכולים לראות פה בפרסום שזה משקף את הפעילות שלנו, אין לנו וודאות לעסקה או לזכייה במכרז, זה תלוי במשתנים גם אחרים

יעקב קוינט:  אתם יכולים לראות שהשיא גבוה בהרבה מהשיאים שהיו בתחילת שנות ה-90, ובטח אל מול השנים האחרונות

יעקב קוינט:  זה אומר עבודה מאומצת על כל השלבים ואבני הדרך בשרשרת

יעקב קוינט:       אגב, הוועדות אינן מתכננות, אלא יש את הגורמים שיוזמים תכנון, זה גורמים פרטיים, רמ"י ומשרד השיכון, הם אלה שמקדמים את עיקר התכנון במדינת ישראל

יעקב קוינט:  השוק צריך לפי נתונים שעליהם מדברים, כ-60 אלף יחידות דיור חדשות בשנה

איימן עודה: סליחה, המוסדות הללו כמה קידמו בנייה בקרב האוכלוסייה הערבית בבקשה?      

יעקב קוינט: בהיקפים של אלפי יחידות דיור

יעקב קוינט:  גם בשיווקים, גם במכרזים

איימן עודה: מתי?      

יעקב קוינט: כל שנה

יעקב קוינט:  גם הסכמי גג נחתמו עם אום אל פאחם, הוצאנו למכרזים

יעקב אשר: אני יודע את הדברים הללו, ואתה יודע שגם לי יש את השאלות שלי

יעקב אשר:  אנחנו מנסים פה לדבר כרגע באופן כולל, להסתכל גם על ההיבט הזה אחר כך

יעקב אשר:  בבקשה

יעקב קוינט: זה הנתון שמדבר על עסקאות, כמו שאמרתי עסקה היא בסופו של דבר מכרז שאלה זוכה, נחתם בגינו חוזה או מה שאנחנו קוראים עסקה, או עסקה בפטור ממכרז שנחתם בגינה גם חוזה

יעקב קוינט:  אתם יכולים לראות פה גם את הגידול, וזה הנתון המשמעותי לצורך העניין, ואתם יכולים לראות פה את הגידול אל מול שנת השיא של 2017 – 46 אלף, הגענו ל-63 ב-2021, ו-81 אלף בשנת 2022

יעקב קוינט:  אלה נתונים מאוד משמעותיים

יעקב קוינט:  אגב, מתן יושב פה, יודע שעשינו את זה אגב בלי תוספת תקנים

יעקב קוינט:  זאת אומרת עם אותם תשומות, הכפלנו את התפוקות שלנו

יעקב קוינט:       עוד נתון חשוב שאני רוצה להראות לכם, כשמדברים על ההכנסות מהקרקע, ומדברים על עליית המחירים, חשוב להבין שבתוך השיווקים של רמ"י, רוב יחידות הדיור הן יחידות דיור שהן נמכרות בהנחה

יעקב קוינט:  אתם יכולים לראות גם את הגידול בשיעור יחידות הדיור שנמכרות בהנחה

יעקב אשר: אני רוצה שתתמקד בנתונים של הרבעון האחרון של 2022, אתם יכולים לראות פה - - -      

יעקב אשר: אני מחפש את הבעיות

יעקב קוינט: אלה חלק מהפתרונות

יעקב קוינט:  אתה יכול לראות פה שבשנים האחרונות יש עלייה בשיווקים, זאת אומרת מיעוט של המכרזים הם אלה מכרזי שוק חופשי

יעקב קוינט:  רובן עסקאות בפטור ממכרז שניתנות בהנחה, דיור להשכרה, או מכרזי מחיר מטרה או מחיר למשתכן

יעקב קוינט:  אנחנו רואים פה שאלה רוב העסקאות של רמ"י במכרזים, ולכן רוב הן יחידות הדיור המשווקות, משווקות בהנחה, וחלקן גם בהנחה משמעותית

יעקב קוינט:       אתם יכולים לראות פה מ-2015 את מספר יחידות הדיור ששווקו בהנחה, מחיר למשתכן, מחיר מופחת, מחיר מטרה

יעקב קוינט:  ההנחה הממוצעת היא לפחות 400-500 אלף שקל, 111,000 יחידות דיור

יעקב קוינט:  לדעתי הנתונים שנתנו אותם 20 מיליארד, לדעתי זה לפחות יותר מכפול

יעקב קוינט:  זאת אומרת, אובדן ההכנסות או מחיר של תוכניות מחיר למטרה או מחיר למשתכן שהיו עד עתה

יעקב קוינט:       אתם יכולים לראות פה בגרף את שיעור או את הירידה בעסקאות אל מול העלייה בריבית

יעקב קוינט:  זאת אומרת ככל שהריבית עולה, יש פחות עסקאות, אנחנו רואים את זה באופן מובהק

יעקב קוינט:  יש פה מכרזים, אני רק דגמתי כמה מכרזים

יעקב קוינט:  אנחנו יכולים לראות פה ירידה בכמות המציעים במכרזים, ירידה משמעותית

יעקב קוינט:  אני חושב שהבעיה הגדולה תהיה בפריפריה, וירידת המחירים היא כמובן תופעה חיובית ומבורכת, אבל עלייה וקוץ בה

יעקב קוינט:  זאת אומרת, הבעיה הגדולה תהיה בפריפריה, ואני תכף אתייחס לזה

יעקב קוינט:       דיברת על צעדים ולא על נתונים

יעקב קוינט:  אז אני אגיד צעדים שעשינו אותם

יעקב קוינט:  כבר במאי הורדנו את מחיר המינימום ל-15%

יעקב קוינט:  אדוני הנגיד ראיתי שאתה הערת לנו על זה, זה כבר היה אחרי שהורדנו את מחיר המינימום

יעקב קוינט:  אגב אני אגיד את זה פה, הורדנו את מחיר המינימום ל-15%, אנחנו רצינו להוריד יותר, האוצר מאזן אותנו, זה בסדר גמור, אבל הורדנו אותו

יעקב קוינט:  זאת אומרת, מחיר המינימום ירד בשנים האחרונות מ-50%, היום על 15% וזה צעד משמעותי שעשינו

יעקב קוינט:  אומנם עם מספר מציעים, אבל אנחנו קשובים למה שקורה בשוק, ואם יהיה צורך גם נעדכן את זה

יעקב קוינט:  אין לנו עניין שמכרזים ייכשלו

יעקב אשר: אתה אומר מחיר הקרקע זה כולל הפיתוח?      

יעקב קוינט: זה לא כולל הפיתוח, זה בקרקע

יעקב אשר: אבל אתה יודע שחלק מהזרקור נופל בדיוק - - -      

יעקב קוינט: נכון, אבל אתה מכיר, זה ויכוח אחר

יעקב קוינט:  אתה יודע שהוצאות הקרקע הן הוצאות שיוצאות בעין, ואולי צריך לסבסד אותן, וזה חלק מהפתרונות שאנחנו נציע

יעקב קוינט:  עדכנו את תוכנית מחיר מטרה, שילבנו אותה גם במרכז הארץ, הרחבנו אותה

יעקב אשר: האוצר - - - בכל מקום, לא לגמרי במאה אחוז, אבל קרוב

יעקב אשר:  בסוף, אתה יודע אני תמיד אוהב לשאול את השאלה, כמה עולה דירה בסוף בפריפריה, בנוף הגליל או בעפולה? למה שאדם יחשוב בכלל ללכת על כיוון כזה, במחירים בסוף שהם גבוהים

יעקב אשר:  למה? כי זה פה הפיתוח ופה זה, אז עושים הגרלות, ומורידים את מחיר הקרקע, ומורידים למינימום והכל

יעקב אשר:  בסוף אם לא באים אוטובוסים של יזמים לבדוק את המקום, מישהו צריך לבדוק למה

יעקב אשר:  שם בנקודת הזמן הזו

יעקב קוינט: עדכנו את תוכנית מחיר מטרה, אפשרנו פריסה של תשלומים בשלב הזה בפריפריה לקבלנים עד שנתיים

יעקב קוינט:  זאת אומרת התמורה מושלמת

יעקב קוינט:  חלק קטן ממנה במועד הזכייה, השלב הבא הוא לאחר 24 חודשים, זה צעד נוסף שעשינו

יעקב קוינט:       יש פה נושאים נוספים שאנחנו חושבים שאפשר לעשות אותם

יעקב קוינט:  הבעיה היום תהיה בפריפריה

יעקב קוינט:  מכרזים ייכשלו בפריפריה

יעקב קוינט:  הפריפריה חשובה לא רק במישור, או אפשר להגיד שהיא פתרון למשבר הדיור כהיצע הדירות, או היצע הקרקעות שבידי המדינה בפריפריה הוא גדול יותר, ולכן גם כפתרון זה חשוב

יעקב קוינט:  אבל גם כחלק ממימוש של מטרות לאומיות ומטרות נוספות, כמו פיזור אוכלוסין

יעקב קוינט:  גם בהיבט הזה יש לזה משמעות

יעקב קוינט:       כשהמחירים ירדו, ערך הקרקע יישחק, לא תהיה יכולת לתת הנחה בקרקע בפריפריה

יעקב קוינט:  זה יכול להגיע למצבים מעוותים ואבסורדים שדירה בנוף הגליל תעלה יותר מדירה בעפולה, בגלל הוצאות הפיתוח הגבוהות

יעקב אשר: ואז יכול להיות שתגיעו למסקנה שבפריפריות האלה יהיו פחות שיווקים, ויותר התחדשות עירונית עם סיוע ממשלתי מסיבי

יעקב קוינט: צריך גם וגם

יעקב אשר: כן, אני אמרתי יותר ופחות

יעקב קוינט: צריך גם התחדשות עירונית בפריפריה

יעקב קוינט:  אגב, כל הנתונים הם נתונים שלנו

יעקב קוינט:  לצד זה יש התחדשות עירונית וקרקע פרטית

יעקב קוינט:  מה שאנחנו הוצאנו לשוק בשנתיים האחרונות, למעלה מ-160 אלף יחידות דיור בעסקאות, זה רק התרומה שלנו

יעקב קוינט:  זה לא הכל

יעקב קוינט:  הבעיה תהיה בפריפריה

יעקב קוינט:  מה שצריך לעשות בפריפריה, ואמרתי יש לנו פה מחלוקת עם האוצר

יעקב קוינט:  מה שצריך לעשות בפריפריה, זה או להביא תקציב כדי לסבסד את הפיתוח בפריפריה, או להוציא מכרזים צולבים, זאת אומרת לקחת ולאזן את זה, או לקחת קרן תשתיות, זאת אומרת להשתמש בתמורות מהקרקע, כדי לסבסד את הפיתוח בפריפריה

יעקב קוינט:  ההיקפים שאנחנו שיווקנו בפריפריה בשנתיים-שלוש האחרונות, הכפילו ואף שילשו את עצמם, וצריך להמשיך את המגמה הזאתי

יעקב קוינט:  זו מגמה חשובה ומבורכת, במסות אדירות של עשרות אלפי יחידות דיור ששווקו בנגב ובגליל, וחבל יהיה אם המגמה הזאת תיפסק, צריך למצוא לה פתרון

יעקב קוינט:       באזור המרכז, אנחנו מעריכים שהמכרזים יעלו מציעים, ולא יפלו, למעט מכרזים שיש בהם בעייתיות או מאפיינים מסוימים

יעקב קוינט:  זה יכול להיות דיור מוגן, או את הבעיה הידועה שיש בדיור להשכרה שצריך למצוא לו פתרון, או מכרזים עם בעיות מסירת מגרשים או בעיות אחרות, אילוצים שכמובן קיימים בחלק מהשיווקים, אבל הפריפריה היא צריכה להיות במוקד, וצריך לתת לה מענה על מנת שהמכרזים לא ייכשלו

יעקב קוינט:  תודה רבה

יעקב קוינט:       עכשיו אני מוכן לענות על כל שאלה, אם אדוני היו"ר אתה תתן

יעקב אשר: אין לנו כרגע זמן לשאלות, מאחר והנגיד יצטרך לעזוב אותנו עוד מספר דקות

יעקב אשר:  ברשותכם, אני רוצה להתייחס כרגע לדברים שקשורים לבנק ישראל, אם קיימים או בכלל לתת את התמונה, אבל ממש בקצרה, כי חשוב לנו לשמוע את האוצר ואת כמובן מנהל התכנון

יעקב אשר:  אני קורא לישיבה כזאת בשעות המוגבלות האלה, בימים המוגבלים האלה, ישיבת התנעה, שאנחנו נמשיך אותה בצורות כאלה ואחרות כדי להגיע לאיזושהי תוצאה

יעקב אשר:  אתה מכיר אותי, אני עקשן וקצת גם נודניק

יעקב אשר:  בבקשה

ראול סרוגו: תודה רבה אדוני היו"ר על הדיון החשוב הזה

ראול סרוגו:  אני חושב שפה אספנו את כל הגורמים הרלוונטיים לענף הבנייה והתשתית והדיור, וזה דיון חשוב מאין כמותו, מכיוון שנכון לרגע זה ממשלת ישראל אינה מגיבה

ראול סרוגו:  יש כאן גיים צ'יינג'ר, שזו הריבית

ראול סרוגו:  הריבית ועלייתה, ואני לא אכנס כרגע אם זה נכון, לא נכון, מוצדק, לא מוצדק, יש לי דברים מאוד ברורים בעניין הזה, אבל זאת עובדה

ראול סרוגו:  עליית הריבית היא גיים צ'יינג'ר בענף הבנייה והתשתית

ראול סרוגו:  וכל הנושאים שדנו בהם בעבר – מחסור בקרקע, מחסור בתכנון, שנפתרו על ידי הממשלה, הם לא רלוונטיים היום

ראול סרוגו:  היום הבעיה היא לא בתכנון, ולא בקרקע

ראול סרוגו:  נמצאת כאן עבודה טובה על ידי מנהל התכנון, על ידי רמ"י בשיווק קרקעות, יש הרבה מה לתקן ודברים לעשות, אבל הבעיה שלנו לא שם

ראול סרוגו:  נגע בזה הנגיד

ראול סרוגו:  הבעיה היא בתשואות של היזמים והקבלנים

ראול סרוגו:  שם הבעיה

ראול סרוגו:       הקבלנים מגיבים למצב

ראול סרוגו:  הרי הענף שלנו הוא ענף שהוא רווי הון, זה דומה מאוד להייטק, צריך להשקיע הרבה מאוד כסף, וככל שהריבית עולה, הנטל עולה משמעותית ומפיל פרויקטים על חוסר כדאיות כלכלית

ראול סרוגו:  גם הבנקים מגיבים

ראול סרוגו:  זאת אומרת, אם בעבר יכולנו לקבל ליווי בנקאי על פרויקט שהניב תשואה של 12%, היום זה לא עובר

ראול סרוגו:  ולכן, כל השחקנים כאן מגיבים, היזמים, הקבלנים, הרשויות המקומיות, הבנקים

ראול סרוגו:  מי שלא מגיב כרגע זו ממשלת ישראל

ראול סרוגו:       אני רוצה למקד את זה, הבעיה היא כרגע גם ברמת גובה הריבית, וגם ברמת הסיכון של הקבלנים

ראול סרוגו:  ולכן אתה רואה את הקבלנים לא משתתפים במכרזים, בטח לא לשכירות ארוכת טווח

ראול סרוגו:  אנחנו רואים גם כן היום שבנושא השכירות, שיש לזה השפעה דרמטית על מדד המחירים - - - אדוני היו"ר, אדוני הנגיד, אנחנו כולנו רואים את ההשפעה של מחירי השכירות על המדד הכללי מידי חודש בחודשו, וזה נובע מכך שכמות הדירות להשכרה יורדת, ליטרלי, נומינלית, כמותית, היא הולכת ויורדת, והביקוש לדירות להשכרה עולה בצורה דרמטית בגלל כל אותם אלה שלא קונים דירות בגלל המשכנתא הגבוהה

ראול סרוגו:  ולכן זה מייצר מצב שהוא כשל שוק

ראול סרוגו:  יש לנו כאן כשל שוק בנושא שוק השכירות

ראול סרוגו:  מחייב פתרון של הממשלה, יש לנו את הפתרונות להציע, אולי נגיד אותם אחר כך

ראול סרוגו:  אבל הפתרון נמצא ביצירת תמריצים לקבלנים לבנות יותר

ראול סרוגו:  גם במובן של למשל לבטל את עליית מס הרכישה על משקיעים

ראול סרוגו:  המשקיעים היום מוכרים דירות יותר מאשר קונים

ראול סרוגו:  זאת אומרת, כמות הדירות להשכרה יורדת, ולכן אם רוצים להגדיל את הדירות להשכרה היום, צריך לעודד את המשקיעים לקנות דירות וזה גם ייתן ביטחון לקבלנים והיזמים לבנות יותר

ראול סרוגו:  צריך להיות הפחתה של מס רכישה

ראול סרוגו:       ונגעת בנקודה שאולי היא הכי חשובה היום, שהיא צורך קיומי במדינת ישראל, וזה הנושא של התחדשות עירונית בפריפריה

ראול סרוגו:  כרגע היא לא קיימת

יעקב אשר: האם יש פתרונות שהם, כי מה שדיברת עכשיו זה במגרש של מתן, זה במגרש של יענקי

ראול סרוגו: אנחנו רוצים לראות התייצבות של הריבית, וצפי - - -      

יעקב אשר: ראול תקשיב לי רגע

יעקב אשר:  עושים את כל המאמץ בשביל להוריד את הריבית, אבל הריבית עדיין גבוהה והיא משפיעה

יעקב אשר:  היא משפיעה על כך שאין ביטחון עצמי ליזמים להיכנס לאירוע הזה

יעקב אשר:  השאלה, האם יש דברים בליווי, בהלוואות, דברים שהם כלים שבנק ישראל יכול לתרום מעבר - - -     

ראול סרוגו: הבנתי, הבנתי

ראול סרוגו:  צריך לבחון את האפשרות שבנק ישראל יתמוך בבנקים על ידי הקטנת הלימות ההון, דווקא היום, שיוריד עמלות לקבלנים, עמלות על ערבויות ועמלות על ליווים בנקאיים

ראול סרוגו:  הצגנו בעבר בהרבה מאוד פעמים בפני בנק ישראל, את חוסר ההתאמה בין הסיכון לבין הלימות ההון

ראול סרוגו:  בטח שכאשר הבניין מתקדם והוא נמצא בתהליכי בנייה, אין שום סיבה שהלימות ההון תישאר אותו דבר בדיי וואן, וכאשר גמר השלד וכאשר התקדם בבנייה

ראול סרוגו:  יש הרבה מה לעשות כאן בתחום הזה

ראול סרוגו:       הנושא של אי ניצול מסגרת אשראי גם היא מחייבת עמלות

ראול סרוגו:  זה אבסורד, יש כאן אבסורד שנובע מבאזל ומכל מיני דברים שקרו

יעקב אשר: יש - - - של מסלולי מימון אדוני הנגיד

יעקב אשר:  רמת הסיכון היא הרבה יותר נמוכה, האם יש את הכלים הללו שיכולים לתת את החלק שלהם בתוך כל האירוע הענק הזה?      

ראול סרוגו: אמרתי, הלימות ההון היא דבר הכרחי, צריך לבחון אותו ולראות עד כמה הוא דרוש, על מנת להקל על הבנקים לאשר ליווים בנקאיים ליזמים

ראול סרוגו:  דבר נוסף זה נושא של נוטלי המשכנתאות, ופה זה לא רק באחריות בנק ישראל, אבל בשיתוף פעולה של בנק ישראל

ראול סרוגו:  היום צריך להגדיל משמעותית גם בתנאים, גם בהיקפים, את המשכנתא לזכאים

ראול סרוגו:  כלי שהיה בעבר, שבשנים האחרונות היה פחות רלוונטי כי הריבית הייתה נמוכה, אבל כשהריבית עלתה מחדש צריך כאן לראות איך אפשר לאפשר לזכאי משרד השיכון, זוגות צעירים, וכאלה שצריכים את העזרה, לקבל משכנתא לזכאים שלא תהיה חלק מה-75%

ראול סרוגו:  זאת אומרת, ה-75% שצריך לגייס למשכנתא רגילה מהבנקים, תישאר

ראול סרוגו:  אחת הבעיות היום שרוכשי דירות לא קונים דירות, כי הם לא עומדים בהון העצמי שלהם

ראול סרוגו:  אין להם את ההון העצמי לדירה, ולכן אם המשכנתא לזכאים תגדל לפי שלוש, פי ארבע, מסדר גודל של 100-200 אלף שקל היום, לסדר גודל של 500-600 אלף עם הטבות מס משמעותיות יותר, וזה בהטבת המס היא מתוקצבת במשרד השיכון, וההכרה בזה שהמשכנתא הזאת היא חלק מההון העצמי, תאפשר להרבה מאוד זוגות צעירים לקנות דירה

יעקב אשר: ראול תודה רבה

יעקב אשר:  אני אבקש מסגן הממונה על התקציבים, מתן יגל

מתן יגל: אני רוצה דווקא להתחיל לדבר על הריבית

מתן יגל:  בסופו של דבר אני רוצה להזכיר, הריבית לא נועדה לשרת את שוק הדיור, הכלי של בנק ישראל שמעלה או מוריד ריבית, נועד לאינפלציה

מתן יגל:  ולכן אם יש אינפלציה, זה כלי חשוב ולגיטימי של בנק ישראל, ואני לא חושב שיש מקום להפעיל לחץ מעולם הדיור דווקא על הנושא הזה, כי בסוף אינפלציה זה משהו שהוא הרבה יותר משמעותי לכלכלה, ואנחנו צריכים לראות כממשלה או ככל השחקנים הרלוונטיים איך בהינתן הריבית הנוכחית אנחנו מוצאים פתרונות לאתגרים של שוק הנדל"ן

מתן יגל:       עכשיו, צריך להגיד, הריבית מצד אחד היא באמת יוצרת אתגרים שעוד רגע אני אדבר עליהם, אבל היא גם יוצרת הזדמנויות

מתן יגל:  יש היום מלאי מאוד גדול של קרקעות, ויש מלאי שיזמים קנו, ודירות שכרגע נמצאות על המדף, שלא נמכרות

מתן יגל:  אנחנו יודעים שיש ירידה דרמטית של כמעט 50% בעסקאות, והדבר הזה יוצר לחץ מאוד גדול לקבלנים להוריד מחירים, ובעינינו זה דבר מבורך

מתן יגל:  בסוף אנחנו רוצים שהמחירים ירדו

מתן יגל:  אם היום המלאי שיושב אצל הקבלנים, גם בדירות וגם בקרקעות, הוצאות המימון הן הרבה יותר גבוהות עכשיו, זה יוצר תמריץ מאוד גבוה לקבלנים להוריד מחירים

מתן יגל:       דרך אגב, התחלנו לראות את זה לפני כמה חודשים בכל מיני מבצעים של דחיות תשלומים, של שירות, של הוספת מפרט כזה או אחר, ואני חושב שאנחנו גם רואים בנתונים כמו שעדי הציג, שכבר מתחילים לראות ירידה, ואני חושב שככל שנהיה בסביבת ריבית כזאת, אז אנחנו נראה ירידה יותר גדולה

מתן יגל:  בהיבט הזה זה דבר מבורך מאוד

מתן יגל:       עם זאת, צריך להגיד שכמובן האירוע הזה הוא גם יוצר קשיים, שבסופו של דבר כרגע בעיקר עושה קשיים בפריפריה

מתן יגל:  במרכז הארץ אני חושב, אנחנו פחות רואים את הבעיה הזאת במכרזים

מתן יגל:  בסופו של דבר המכרזים נסגרים במחירים הרבה יותר נמוכים, וכמו שיענקי אמר, גם רשות מקרקעי ישראל וגם משרד האוצר לא רואים בזה שום בעיה

מתן יגל:  אנחנו לא רואים את רמ"י כמונופול למקסם רווח, אלא כמונופול למקסם פעילות, ומבחינתנו גם כשהמחירים במרכז יורדים, כל עוד הקרקע משווקת במחיר תחרותי, אין לנו שום בעיה עם זה וזה בסדר גמור

מתן יגל:       עכשיו, כן הפריפריה מייצרת אתגרים הרבה יותר משמעותיים, כי בסופו של דבר שם ערך הקרקע הרבה יותר נמוך, והוצאות פיתוח גבוהות, ומחירי הדיור יותר נמוכים

יעקב אשר: אבל אתה לא חושש מחוסר בהיצע? בעוד שנה, שנה וחצי

יעקב אשר:  הנתונים מראים את זה

מתן יגל: אז ככה, המלאים שלנו הם במצב מאוד מאוד טוב משני טעמים

מתן יגל:  טעם ראשון, השיווקים שנעשו בשנים האחרונות

מתן יגל:  ב-2022 אנחנו מדברים על 80 אלף שיווקים, ב-2021, 60 אלף שיווקים

מתן יגל:  זו רמת שיווקים שרשות מקרקעי ישראל הגיעו שלא נראו כאלה אף פעם, והשיווקים האלה בעצם מביאים לנו מחסנית מאוד משמעותית לשנים הבאות שיאפשרו בעצם להביא להתחלות בנייה

מתן יגל:       דבר שני, יש גם את סיפור ההתחדשות העירונית

מתן יגל:  ההתחדשות העירונית עולה ומגיעה למספרים שלא ראינו אף פעם

מתן יגל:  רק במדד האחרון, הסיפור של התחלות הבנייה כבר 27% מתוכן בהתחדשות עירונית, אנחנו מגיעים למספרים מאוד גבוהים

מתן יגל:  זה מסה שרק הולכת ותגדל

מתן יגל:  גם בתכנון אנחנו רואים קפיצה מאוד גבוהה בהתחדשות עירונית

מתן יגל:  נכון שזה רק באזורי הביקוש, אבל בהיבט של התחלות בנייה, אני חושב שיש לנו מלאיים מאוד טובים, גם בהיבט של התחדשות עירונית שגוברת, וגם בהיבט של השיווקים של השנים האחרונות

מתן יגל:  אני מוסיף גם לזה קרקע פרטית

ראול סרוגו: כל עוד אין התחלת בנייה מתן, אין פה מחסנית

ראול סרוגו:  אין

ראול סרוגו:  זה על הנייר, זה על העץ

מתן יגל: זה לא על הנייר, בסופו של דבר קבלן - - -      

יעקב אשר: אבל אם המלאי הזה לא מתקדם סימן שיש עוד שנה

יעקב אשר:  אתה תרגיש שזה עוד שנה בומבה

מתן יגל: אם בשנתיים, ב-2021 וב-2022 שווקו 140 אלף יחידות דיור, הקבלנים קנו, שילמו את הכסף, בסופו של דבר הם ישווקו, הם יבנו את הדירות האלה כי לא תהיה להם ברירה

יעקב אשר: אני לא מסכים כל כך עם הדבר הזה, בלי להיות כלכלן גדול

יעקב אשר:  אני לא חושב שאתה יכול לסמוך על הדבר הזה שהם כבר נמצאים בתוך הבור - - -      

מתן יגל: אני לא סומך, אני רק אומר, מצד אחד יש להם מלאי מאוד משמעותי שהוא טוב, מצד שני אני מסכים זה לא מספיק, ולכן אנחנו עושים המון צעדים בתחום הזה

מתן יגל:  א', באמת התחלנו לדבר על ההסדרים, מה שעבר פה לאחרונה, וגם ייכנס לתוקף בתקופה הקרובה, הסיפור של הקלות מיסוי והתחדשות עירונית, העברה של המון סמכויות לוועדות המקומיות, רישוי עצמי, רשות רישוי, דיברנו על תמריץ לעיריות, על קרן הארנונה שעברה

מתן יגל:  יש פה באמת המון צעדים שאמורים לסייע בנושא הזה

מתן יגל:       מעבר לזה, דיברנו על עלויות הפיתוח בפריפריה

מתן יגל:  אז א', כבר היום בתקציב המדינה, המדינה נותנת כ-1

מתן יגל: 4 מיליארד שקל לסבסוד פיתוח הפריפריה, מתוך הבנה שהעלויות פיתוח הן גבוהות, ובסוף הקרקע מפותחת, מה שבסוף היזם ניגש, הם לא מצליחים היום לגשת, ולכן אנחנו מסבסדים את זה בתקציב מדינה בסכומים גבוהים

מתן יגל:       מעבר לזה, בסיכום התקציבי האחרון שעולה ממשרד השיכון, הוספנו עוד 600 מיליון שקל למטרה הזאת

מתן יגל:  בדיוק בשביל להציל מכרזים כמו שנפלו לאחרונה בדימונה ובאר שבע

מתן יגל:  הרעיון לקחת את הכסף הזה, להכניס אותו בעצם לתוך המכרז, להקטין את עלויות הפיתוח ובעצם להגדיל את האטרקטיביות של הדבר הזה, בשביל באמת שהמכרזים האלה ייתפסו

יעקב אשר: אבל זה לא קורה בינתיים, אולי זה יקרה

מתן יגל: זה יקרה עכשיו

מתן יגל:  תקציב המדינה עבר לאחרונה ועכשיו

יעקב אשר: כן, אבל זה לא יכול להיות, הוא לא מגיע כנגזרת מתקציב

יעקב אשר:  הוא מגיע כנגזרת מכל אזור

יעקב אשר:  כמה מחיר סביר ונורמאלי אתה יכול להיות אטרקטיבי כדי לגרום לאנשים לרצות לקנות שם, ולקבלנים לרצות לבנות שם

יעקב אשר:  וכל מקום הוא בפני עצמו

יעקב אשר:  אני בזמן כחלון, התווכחתי איתו על בית שמש

יעקב אשר:  בבית שמש יצאו מכרזים אחד אחרי השני ונפלו כמו זבובים

יעקב אשר:  באתי ואמרתי לו, הכנסתם שם את הכביש הזה, והכביש הזה, כל העלויות

יעקב אשר:  הלכנו לשמאי הממשלתי, אתה יודע אני נודניק, הלכנו, דיברנו והכל, ובסוף באמת האוצר, יש לכם ועדה כזאת איך היא נקראת? ות"פ

יעקב אשר:  עד שהתכנסה הוועדה והורידו את הזה

יעקב אשר:  חודש אחר כך יצאו מכרזים חדשים, עפו כולם

יעקב אשר:  אלפי יחידות דיור עפו

מתן יגל: אין שאלה שהפחתה של מחירי הפיתוח זה משהו שמאוד יכול לעזור

מתן יגל:  בשנים האחרונות אני חושב, בגלל שהיה ערכי קרקע מאוד גבוהים, אז יכול להיות שגם עלויות פיתוח יותר גבוהות, ועכשיו צריך טיפה יותר להדק את הדבר הזה בעיקר בפריפריה להפחית את עלויות הפיתוח, וזה צעד שיקרה

ארז רוזנבוך: ארז רוזנבוך, יו"ר דירקטוריון מגוריט

ארז רוזנבוך:  אנחנו השחקן הכי גדול בתחום הדיור להשכרה, קנינו 2000 דירות

ארז רוזנבוך:  אתם מדברים על זה שיזמים נמצאים בלחץ

ארז רוזנבוך:  חבר'ה אתם חיים בסרט, זה לא נכון

ארז רוזנבוך:  אני זה שקונה את הדירות, אני לא קניתי דירה כבר תשעה חודשים, כי אין יזמים בלחץ

ארז רוזנבוך:  הם מכורים כבר שנים קדימה בדירות, הם יהיו בלחץ אולי במקרה אם הריבית תישאר כזאת בעוד ארבע שנים

ארז רוזנבוך:  ירידת המחירים שאתם רואים בדירות שאתם מציגים בהלמ"ס, 0

ארז רוזנבוך: 1%, 0

ארז רוזנבוך: 2%, חברים אחרי 30% הגעה בשנתיים זה בדיחה, זה לא מעניין בכלל

ארז רוזנבוך:       מה שאני רוצה לומר, שהאוכלוסייה החלשה באמת, זו האוכלוסייה שגרה בשכירות, ולהם אף אחד לא דואג

ארז רוזנבוך:  אף אחד במדינת ישראל, שום דבר לא נעשה עבורם

מתן יגל: אבל הציפו בנק ישראל נתונים שהראו שכרגע מלאי הדירות אצל קבלנים גדל בצורה דרמטית

ארז רוזנבוך: זו תיאוריה

מתן יגל: זו לא תיאוריה, זה נתונים בפועל עם כל הכבוד

ראול סרוגו: מתן, יש 50 אלף דירות לא מכורות בתהליכי בנייה, מתוך 160 אלף שאנחנו בונים

ראול סרוגו:  זאת אומרת, פחות מ-30% מהדירות שלנו שאנחנו בונים אותן, לא מכורות

ראול סרוגו:  יחסית זה סכום קטן

מתן יגל: זה לא קטן, בוא נסתכל לעומת מה שהיה בעבר

ראול סרוגו: אוקיי, אז תמשיך להאמין שאנחנו בלחץ, ואנחנו לא בלחץ

מתן יגל: תמשיכו להאמין שנפתור לכם את הבעיות, במקום להוריד מחירים לציבור

ארז רוזנבוך: אבל מתן אני זה שקונה, אני השחקן שקונה

ארז רוזנבוך:  לא עושים לי הנחות, אף אחד לא מוכן להוריד לי מחירים

ארז רוזנבוך:  עוד פעם אני חוזר, תשעה חודשים לא קניתי דירה אחת, אחרי שקניתי 2000 דירות, הצלחתי לקבל מחירים טובים, בתשעה חודשים האחרונים אין הנחות

מתן יגל: אתה רואה נתונים של בנק ישראל? אם נתוני בנק ישראל זה תיאוריה ולא נתוני אמת, ונתוני הלמ"ס זה תיאוריה, אז אולי כל הדיון הזה מיותר

יעקב אשר: לעצור

יעקב אשר:  היה שיח בנושא הזה של ערבות וקרנות, לנושא של ערבות מדינה לגבי קרנות - - - שהוא יכול להיות שחקן חשוב פה משני היבטים

יעקב אשר:  גם בסוף בדירות להשכרה, וגם כמובן להכניס דם חדש לשוק

יעקב אשר:  השאלה, איפה הדברים הללו עומדים, אם עומדים, כי בסוף זה דולג באיזושהי צורה בחוק ההסדרים הזה

מתן יגל: אני חושב שכרגע האתגר הכי גדול, בטח בתקופת הריבית הזאת, היא לשמור על התחלות הבנייה

מתן יגל:  אין עוררין ששוק השכירות נפגע בצורה דרמטית

יעקב אשר: לא, אבל אני לא מסתכל עליו רק כשכירות, אני מסתכל עליו גם בסוף כגורם שיגרום לכך שיהיו עוד פרויקטים

יעקב אשר:  הכל בהדממה, מתחיל להיות בהדממה

מתן יגל: דרך אגב, מה שקורה היום שהרבה מכרזי שכירות דווקא יכולים ליפול בגלל בעיית הריבית, ודווקא אם רוצים לשמור על התחלות בנייה, יכול להיות שדווקא אם אתה מעביר את זה לשיווק רגיל שלא בשכירות, הוא דווקא יגרום לזה שנשמור על התחלות הבנייה גבוהות, שזה בעיניי אתגר הכי חשוב בתקופה הזאת

ראול סרוגו: זה מאוד חשוב, אבל השכירות הוא מוצר תחליפי לדירות בבעלות, וכאשר מחירי השכירות עולים, באופן אוטומטי זה יגרום למחירי הדירות גם לעלות

ראול סרוגו:  ככה זה עובד

ראול סרוגו:  כשמוצרים תחליפיים זה לזה, מחירו של אחד עולה, השני עולה בעקבותיו

מתן יגל: דווקא כרגע אנחנו רואים הפוך, שמחירי הדיור יורדים ומחירי השכירות עולים

ראול סרוגו: זה זמני, זו נקודה זמנית כרגע

אמרי רון: יש טווח קצר ויש טווח בינוני

אמרי רון:  בטווח הקצר נכון, ככל שהביקוש קצת ירד, או ירד בעקבות עליית הריבית, הייתה הסטה לכיוון השכירות, ומחירי השכירות יעלו

אמרי רון:  יש על זה מודלים לא מעטים, באיזשהו טווח, ואני מסכים איתך, המפתח הוא להגדיל את התחלות הבנייה

אמרי רון:  ככל שזה ימשיך ומחירי הדיור פשוט לא ימשיכו לעלות, יתמתנו, יהיו בסביבה שאנחנו רואים, זה יגיע גם לעולם השכירות

אמרי רון:  הכלים הם כלים שלובים

אמרי רון:       שאלת מה בנק ישראל, אז קודם כל תראה, אנחנו לא גוף תכנון בתחום הזה

אמרי רון:  קודם כל צריך להגיד, הישיבה כמו שראול אמר, מאוד מאוד חשובה

יעקב אשר: מעבר לקבינט הדיור והכל, יש שולחן עגול של חשיבה שלכם ביחד כל אחד מהמקומות שלו? אני אומר לך את זה בתור אחד שכבר חשף פה כמה וכמה דברים שהיה צריך לעשות

יעקב אשר:  לדעתי צריך פה חשיבה, כי אתה אמרת מקודם את הדבר הזה, ואני אתן לך להשלים כי אתה נותן לי תשובה

יעקב אשר:  אבל אמרת, היעד הוא להגדיל את ההיצע, זה היעד

יעקב אשר:  ליעד הזה צריך כל אחד לבוא עם התת מקלע שלו, כל אחד צריך לבוא עם הדברים שלו

יעקב אשר:  אני מצפה, לא מהישיבה הזאת, אני לא נאיבי, אני מצפה שיהיה שולחן עגול, גם של התכנון, גם של האוצר, גם של רמ"י ומשרד השיכון כמובן, יש שם מנכ"ל מצוין, יש שם צוות מצוין שתכף גם ידבר, וגם הייתי קורא בשלב מסוים גם לשוק כדי להריח ולשמוע אותו, ויכול להיות ויכוחים

יעקב אשר:  ואני לא מחפש שהם ירוויחו יותר מידי

יעקב אשר:  אני מחפש שהם יהיו במשחק, כי אם הם לא יהיו במשחק, אתה תהיה הכי מוצלח, ואני אהיה הכי מוצלח, לא יהיה כלום

יעקב אשר:  זאת הערה רק לדרך שתחשוב, בנוסף תמשיך את מה שרצית לומר

אמרי רון: א', יש שיא אחר בינינו לבין האוצר, אבל אני חושב שככל שהצוותים יהיו מתוכללים יותר, הסיכוי טוב יותר שלא יהיו מעצורים בתהליך הזה

אמרי רון:  אחת הבעיות זה כמובן שיש פה תהליכים של 'זבנג זבנג' – עולה/יורד וכו', ואנחנו רוצים שההיצע הזה ימשיך בשורה חלקה

יעקב אשר: קוקפיט צריך להיות של ארבעה, חמישה קודקודים

אמרי רון: אני עדיין רוצה להדגיש, דובר פה הרבה על הפריפריה ויענקי דיבר על כמה נושאים ברמת המיקרו כרגע באמת לסייע לזה

אמרי רון:  בסוף, התהליך פה הוא כלים שלובים של תשתיות

אמרי רון:  אין מה לעשות כמו שאתה אומר, אנשים צריכים מקום עבודה, הם צריכים להגיע ממקום למקום, וזה מעבר רק לצוות דיור פה, זה ברמה יותר רוחבית, אבל זה משפך

אמרי רון:  הדברים האלה יקרו, זה ישפיע מיד על כל התכנון

יעקב אשר: אני אשאל אותך שאלה בכלכלה

יעקב אשר:  הרי בסוף יש את המדיניות התקציבית והם צריכים לשמור על התקציב

יעקב אשר:  אני חושב שבדברים כאלה של תשתיות כמו שאתה אמרת, יש לעשות קודם כל הנעשה ואחר כך את השיווק מה שנקרא

יעקב אשר:  מבחינתי, אני חושב שלא צריכים להתחיל לחכות להיתרים האלה או האלה, אלא פשוט המדינה צריכה להשקיע מראש

יעקב אשר:  זאת אומרת להגדיל את התקציבים על חשבון משהו

יעקב אשר:  אבל אם אני אבוא ואגיד את זה – לכו תשימו היום מט"שים ובתי ספר והכל, והבנייה של הדירות תהיה הדבר האחרון שיקרה, ויקרה ביחד, ואגב זה גם יוסיף לביטחון של אנשים

יעקב אשר:  יגידו לי אתה מקריס את מדינת ישראל תקציבית, ואז הנגיד יגיד לי 'הלו תיזהר אל תלחץ על הממשלה'

יעקב אשר:  אם המדיניות תקציב אצלנו לא תהיה מספיק טובה

אמרי רון: יעקב אני מציע לך לבוא לדיונים על התקציבים, או חלק מההרצאות שלי בנושא תשתיות ובנושא הון אנושי

אמרי רון:  אנחנו כל הזמן אומרים, יש לנו שיא אחר גם עם האוצר, שאם יש מקום אפילו ליצור קרן חוץ תקציבית, יש לנו כן בנושא הזה להשקיע עוד כמה אחוזי תוצר

אמרי רון:  הנושא של תשתיות הוא קריטי מעבר לרמת הדיור, אבל הוא ישפיע על רמת הדיור

אמרי רון:  אני פשוט חייב ללכת כי אנשים מחכים לי, אז אני חושב שזה מאוד מאוד חשוב

אמרי רון:       בצד הפיננסי אמרנו מה שאמרנו על המשכנתאות

אמרי רון:  גם בנושא של השקיפות, אנחנו ייעלנו את כל, היום בבנק ישראל אתה יכול לראות ריביות על פיקדונות, על אוברדרפט, ועל המשכנתאות, ואנחנו ממשיכים בתהליכי הקלה בתחום הזה

אמרי רון:  לגבי השולחנות עגולים, אני אישית מקיים כל הזמן דיונים עם ראשי רשויות, גם עם חלק מהקבלנים, אבל אנחנו נשמח שיהיה פורום אם זה בקבינט, או אם זה פה שמתכלל יותר

אמרי רון:  רק הערה אחרונה, אני מציע לא להיכנס לנושא ניהול סיכוני הבנקים וסיכוני המערכת הפיננסית

אמרי רון:  אנחנו גם ראינו מה קרה בחו"ל בגלל שאיזה רגולטור נענה לבקשות של קבוצות לחץ להחריג בנקים קטנים, ואני חושב שזה חשוב

אמרי רון:  אני לא רוצה להיכנס פה לנושא הריבית, זה לא הדיון, המלחמה באינפלציה היא עוד לפנינו, למרות שאנחנו רואים הקלה בנושא, וכמו שנאמר פה, אני באמת מאמין שההתאמה צריכה לבוא מנושא הקרקע וזאת תהיה ההתאמה הנכונה, ככה שגם חברות הבנייה יוכלו להמשיך להרוויח את התשואה שהיא לא קטנה גם היום

מתן יגל: מה הפתרון? אם אתה יכול רק, כי קודם יש תהליך טבעי שחלקו אתם מבצעים

אמרי רון: על מה אתה מדבר? על מימון תשתיות מהקרקע? על סבסוד פיתוח מהקרקע? אתה מדבר על תגמולי קרקע?      

יעקב אשר: אני מאוד הייתי שמח שנלך לכיוון הזה

יעקב אשר:  אוקיי, אני משחרר אותך על תנאי מה שנקרא, אבל אני אומר, אני כן רוצה את החשיבה

יעקב אשר:  א', על הנושא של איזה כלים אתם יכולים להביא לביטחון, לליווי של הבנקים ליזמים וכו'

יעקב אשר:  בריבית אמרת – אני לא מדבר על לגעת בריבית

יעקב אשר:  אבל אני מדבר כן ליצור כלים שלפחות חסרי דיור, מחוסרי דיור, אלה שזו דירה ראשונה שלהם, יוכלו לקבל בהתאמות משכנתאות עם אפשרויות לא במשחק הומניטרי

יעקב אשר:  אם זה למשל הנושא של בהלוואות לזכאים ועמלת פירעון, רק לתקופה של השנתיים-שלוש הקרובות שהם ימחזרו, בתנאי שהם יחזרו

יעקב אשר:  כמה דברים מחוץ לקופסה, פתחת לי התיאבון לדיון נוסף אדוני

אמרי רון: הנושא של זכאות, אני מפנה אותך למתן, זה נושא תקציבי

אמרי רון:  בנושא של המערכת הפיננסית אנחנו מקדמים את זה, אבל צריך גם להבין, ואני לא אתן פה נאום שלם, אבל עמלת פירעון מוקדם היא בעצם מתן אופציה ללקוח

אמרי רון:  ניהול הסיכונים פה כרוך במערכת פיננסית יותר יעילה

אמרי רון:  אני כל הזמן אומר, אני מקווה שנראה את עולם האיגוח יוצא לפועל, ואז יהיה גם יותר קל לתת את העמלת פירעון מוקדם על החלק שהוא לא פריים

אמרי רון:  החלק שהוא פריים היום זה בלאו הכי לא משלמים עליו

אמרי רון:  אין לנו זמן לזה, אבל עוד פעם יש פה כלים שלובים

אמרי רון:       במדינות שאנחנו רואים שיש שווקי החלף מתקדמים שהם קשורים לעולמות האיגוח, שם יותר קל לנהל את הסיכון ובסוף העמלת פירעון מוקדם ניתנת אפילו בחינם כי אומנם זה מתומחר לריבית בצורה מסוימת, אבל זה לא עולה הרבה כי הסיכון הזה אפשר לנהל אותו בצורה יעילה

אמרי רון:  אני אעצור פה, תודה רבה

יעקב אשר: להתראות, תודה רבה

יעקב אשר:  רפי אלמליח ואחר כך משרד השיכון

רפי אלמליח: טוב, אני אעשה את זה קצר כי הרבה דברים כבר נאמרו

יעקב אשר: כן, קיבלת מחמאות, תפרוש בשיא מה שנקרא

רפי אלמליח: א', מחמאות קיבלתי, אני רוצה לתת מחמאות כאן לחדר הזה

רפי אלמליח:  למעשה כל הכלים שיש לנו ואנחנו הולכים ליישם אותם, וכבר אני מציין תקנות, חלקן תקנות כבר שאושרו, וחלקן ייכנסו לתוקף בהמשך

רפי אלמליח:  בעיקר בתחום ההיתרים, אנחנו נקדם את הדברים האלה

רפי אלמליח:  יש איזה מצגת אם אפשר לעבור

יעקב אשר: אין לנו הרבה זמן, אבל תעשו את זה

רפי אלמליח: כן, זה ארבעה שקפים שאני ממש משפט לכל אחד

רפי אלמליח:       (הצגת מצגת)     אנחנו כאן רואים את הנפילה שדיברו קודם, של שנתיים, בזמן שלא היה חוק הותמ"ל, ואנחנו באמת רואים את הבור הזה שנוצר וחזרנו למקום

רפי אלמליח:  הבור הזה, אנחנו כמובן נצטרך לייצר שם את הפתרונות

רפי אלמליח:  מתן היתרי בנייה זה המגמה שאנחנו רואים לאורך השנים, היתרי בנייה ההיקף שלהם הולך ועולה, אבל הוא לא מספיק

רפי אלמליח:  אם יש 75 אלף היתרים בשנה, לעומת 160 אלף יחידות דיור בתוכניות שאושרו, אנחנו צריכים לבוא ולהדביק את הפער הזה, וצריך להגיע כאן מעל 100 אלף יחידות דיור בהיתרים, וזו השאיפה שלי בשנה-שנתיים הקרובות

יעקב אשר: ההיתרים זה החלק הקל שאתה יכול למלא מחסניות עוד בלי עלויות, זאת אומרת שעוד היזם לא קפץ למים

יעקב אשר:  לפחות להגיע עד להיתר בהבשלה כזאת

יעקב אשר:  ההיתר כבר מחייב אגרות והתלים שיכול להיות שגם פה הייתי עושה איזשהו מדרג, ועוד חשיבה שצריך לעשות

יעקב אשר:  אתה יודע, אני זוכר שאני ניסיתי לפתות יזמים שיגיעו ל - - - הראשונים שפחדו להגיע לבנות בבני ברק

יעקב אשר:  ברגע שידעתי שהוא כבר בהיתר, הוא כבר בזה, הוא בפנים, גמרנו

יעקב אשר:  אבל מתן בונה על זה יותר מדי קצת לטעמי, אנחנו קצת נאזן לו את זה

רפי אלמליח: כאן אנחנו רואים את הכלים, יש את המורשה להיתר שנכנס, הוא נכנס ב-2022 כרשות, ואתה כאן בוועדה הקדמת את זה - - -      

יעקב אשר: מה עשינו כאן אנחנו יודעים ואנחנו נקרא, מבחינת המשאבים שלכם של מנהל התכנון, כי הרבה מאוד דברים עלו אליכם, רשות רישוי ודברים מהסוג הזה

יעקב אשר:  האם מבחינת כוח אדם והדברים הללו, אתם ערוכים לזה? משאבים כספיים, יש בעיות עם האוצר, אני עושה להם את זה בכל דיון

רפי אלמליח: תראה, הדבר העיקרי שיש לנו שכבר התחלנו, זה הרשות רישוי שקמה, ואנחנו כבר אישרנו שם שני היתרים ראשונים, וזה השובר שוויון לדעתי

יעקב אשר: אם היא תהיה אפקטיבית, אולי לא ישתמשו בה הרבה, אבל כולם ירוצו

רפי אלמליח: נכון, זה הכל העיקרי, וכל מה שאנחנו רואים כאן מורשה להיתר, ביטול הקלות

יעקב אשר: אבל אני כן אומר, אבל זה לא דיון לעכשיו, ואני לא אומר את זה סתם, זה השקעה הכי טובה שלכם

רפי אלמליח: זה הדיון ביום ראשון

יעקב אשר: אה יש לכם דיון ביום ראשון? אה נכון, לא נקדים

רפי אלמליח: אני חושב שהנושא של התמרוץ עבור הוצאת היתר בנייה, אני שמעתי מהשטח, אני נמצא הרבה בכנסים של התאחדות הקבלנים

רפי אלמליח:  אני שומע את זה בכל מקום, פתאום התחילו לבקש מאיתנו העיריות להשלים את המסמכים להיתר

רפי אלמליח:  זה פעם ראשונה שהם שמעו את זה

יעקב אשר: יש שפה בינלאומית שכולם מבינים

רפי אלמליח: נכון, וזה בגלל אותו תמרוץ, שאם עברה שנה אתה כבר מאבד את התמרוץ

יעקב אשר: תמרוץ מתכלה

רפי אלמליח: הכיוון הזה של לתת גזרים, זה הכיוון, ואני חושב שכאן צריכים לשבת עם אגף תקציבים, עם רמ"י, ולראות איך אנחנו משכללים את השיטה הזו

רפי אלמליח:  וראול, אני חושב שאתם מהשטח יכולים לבוא ולתת לנו הצעות לייעול

יעקב אשר: רפי אני יודע שאתה לא אוהב לדבר הרבה, לכן אני קוטע אותך

רפי אלמליח: רק את השקף האחרון כאן

רפי אלמליח:  אנחנו רואים בקטן, או לא רואים, יש כאן את התוספת משקי בית

רפי אלמליח:  אנחנו רואים את התוספת משקי בית הדרמטית שקרתה ב-2022, ומה שאנחנו רואים הגרף בעמודה הכחולה, ואת השנתיים האחרונות

רפי אלמליח:  מה שאנחנו רוצים זה למלא את המחסנית בעיקר בהתחלות בנייה

רפי אלמליח:  תוספת משקי בית בכל שנה, ריבוי טבעי

יעקב אשר: אוקיי, משרד השיכון

עדי כץ: עדי כץ, מנהלת אגף הכלכלה

יעקב אשר: כן, אני שוב אומר, לצערנו המנכ"ל לא הצליח להגיע, היו גם תקלות טכניות כאלה ואחרות, והוא בסיור היום, אבל הוא שותף איתנו לתוך הדברים

יעקב אשר:  בבקשה משרד השיכון

עדי כץ: באמת הגענו לשינויים היום בריבית במחסניות מאוד מלאות, וקצב התחלות הבנייה עדיין גבוה ביחס למה שהיה בשנים של לפני שנת 2020

עדי כץ:  בעצם ההתחלות בנייה האלה, בנויות על שיווקים ועסקאות של עוד לפני שנתיים, שבהם דובר על 60-70 אלף יחידות דיור

עדי כץ:  בשנתיים האחרונות הייתה קפיצת מדרגה, ובעצם פוטנציאל התחלות הבנייה אפילו עוד יותר גדול

עדי כץ:       אנחנו כן שותפים לחשיבה שבטווח בינוני, התחלות הבנייה יגדלו לכל אלה שכבר חתמו על עסקאות ויש להם, כבר הקרקע ברשותם, יתחילו לבנות וכן נראה פה איזושהי עלייה בהתחלת הבנייה

יעקב אשר: איפה הנקודות המרכזיות שאתם רואים במבט קדימה? שאתם חושבים שעליהן צריך לשים את הדגש

עדי כץ: במבט קדימה יש שלוש אבנים מרכזיות

עדי כץ:  הדבר הראשון, זה להמשיך לשווק למרות הירידה בערכי הקרקע, להוריד מחירי מינימום מאיפה שצריך

יעקב אשר: להוריד מחירי פיתוח איפה שצריך

עדי כץ: מאיפה שאפשר להוריד מחירי מינימום זה מקומות שיש ערכי קרקע

עדי כץ:  לצידו יש את הנושא של פתרון חסמים וסכום של האצת נדל"ן

עדי כץ:  בתקציב הנוכחי יש כמיליארד שקל שמוקדשים לדבר הזה, ובעצם אנחנו מתחילים להפעיל את זה ולראות איך כל מקום שבו יש איזושהי בעיה, הכסף הזה נותן את הפתרון ולפתור את החסמים האלה

יעקב אשר: שואל היועץ המשפטי מה לוח הזמנים?      

תומר רוזנר: מתי הקבלנים יראו כסף? מתי זה יתבטא במחירים?      

עדי כץ: בסוף המדיניות היא לראות כל מכרז ואת הקשיים שלו, ואת הדברים הספציפיים, והתקציב הזה מתחיל לפעול

יעקב אשר: זאת אומרת הוא יפעל לפי כל מכרז באופן - - -     

תומר רוזנר: אבל פה העיתוי הוא קריטי

עדי כץ: זה לא - - - כל מקום שבו יש קושי, איך אנחנו פותרים אותו כמדיניות

יעקב אשר: גם כאן יש מיליארד שקל לשנה הזאת

עדי כץ: לתחומים של האצת נדל"ן ופתרון חסמים, כן

יעקב אשר: מיליארד שקל לשנה, ל-2023 בלבד כרגע

יהורם אלבז: כן, אנחנו לפי הצורך מקווים שתהיה תוספת תקציבית

יעקב אשר: כן, אבל אתם צריכים לממש את זה גם עכשיו

יעקב אשר:  כן בבקשה, תשלימי

עדי כץ: ואת הכסף הזה להקדיש במיוחד במקומות שהם יותר בעיתיים

עדי כץ:  זאת אומרת, באזור הפריפריה, בתחומים של דיור להשכרה, במקומות שבהם יש יותר קושי לשיווקים להצליח

יעקב אשר: אני דווקא רק דבר אחד התעודדתי, אולי מהקריאה של הנגיד לאוצר לעשות קרן

יעקב אשר:  לא רק הקרנות שהם אוהבים, עוד פעם איזה קרן לתשתיות שבהם ייקחו גם כסף מהמקום של הקרקע, ולא - - - עליי לסיים, אז לכן אני מבקש, מילה של איגוד השמאים

אמרי רון: רק באמת להתחבר גם לשאלה שלך אם המשרדים מדברים בינם לבין עצמם, ואיך מתמודדים

יעקב אשר: התשובה היא לא

אמרי רון: אני לא יודעת אם הם מדברים, כי אני כבר לא עובדת ציבור

אמרי רון:  מירי רימון, אני רק אציג את עצמי, יו"ר ועדת חקיקה בלשכת שמאי המקרקעין

אמרי רון:  אבל כן אני יכולה להגיד, משפט אחד, שמצב השוק היום שאנחנו מלווים את היזמים, גם בשלב התכנון וגם בשלב הליווי הבנקאי, הבנק כבר הפנים את המצב

אמרי רון:  הבנק כבר הפנים שיש פה בעיה אחרת של שוק הנדל"ן מבחינת היזמים, והתנאים השתנו, הריביות השתנו

אמרי רון:  הבעיה היא, שמשרדי הממשלה, הרשות להתחדשות עירונית וגם משרדי הממשלה האחרים, כשהם באים לגעת בערכי הקרקע ובערכי הפרויקטים הללו, הם עדיין לא מפנימים את הירידה, את ההאטה במכירות, את הירידה במחירי הדירות, את עליית הריבית, וחשוב לשים לב לזה

יעקב אשר: הדברים ברורים

יעקב אשר:  אני צר לי, אני יודע שיש עוד אחרים שרצו לדבר, גם איגוד יועצי המשכנתאות ואחרים

יעקב אשר:  אני ראיתי בישיבה הזאת מבחינתי, התנעה של משהו

יעקב אשר:  אני חושב שהדברים שנאמרו כאן יעשו חשיבה, אחרי שאני מרים את זה על השולחן אני מתחיל לנדנד או לעשות עוד איזה ישיבה, עוד ישיבת מעקב

יעקב אשר:  אז תודה רבה לכולם, ושיהיה לנו בהצלחה בעזרת השם במשימות שלנו